Melhustorget

Melhustorget var et kjøpesenter som åpnet i 1984 i Melhus i Trøndelag og i 2023 ble besluttet revet i løpet av 2024. 

 Historikk 
Melhustorget ble bygd på Lenajordet. Her var det tidligere en gammel tysk militærleir som ble bygd av de tyske okkupantene i 1940. Da krigen var over, tok det norske Forsvarsdepartementet over leiren. I mange år hadde Artilleriet verksteder og lager her og reparerte blant annet sine børser og kanoner. Da Forsvaret la ned leiren i 1970-årene, åpnet det seg en nye muligheter for Melhus. Det var familien Osvald og Lilly Resell som eide grunnen hvor Melhustorget etter hvert skulle komme. Etter hvert ble flere av tyskernes gamle bygninger revet, men flere av garasjene i sørøstre del ble stående langt ut i 1990-årene.

Onsdag 15. august 1984 ble Melhustorget åpnet. Avtalen innebar at ASKO skulle drive senteret i ti år, med rett til å utvide hvis det var aktuelt. Etter utløpet av de ti årene skulle familien Resell overta. De første årene var ASKO svært aktiv, og det ble investert masse penger i det nye kjøpesenteret. Etter hvert trakk ASKO seg mer eller mindre ut av den daglige driften og mottok i hovedsak husleie. Leietakerne dannet tidlig Melhustorget senterforening, som ivaretok driften av senteret.

På midten av 1990-tallet ble det gjennomført en mindre påbygging av byggets nordvestlige del.

Mot slutten av 1990-årene tok Trondheim næringsbygg over eierskapet av senteret, med planer om en omfattende utbygging av Melhustorget for å forhindre den økende handelslekkasjen til Tiller. I desember 2000 ble Trondheim næringsbygg imidlertid kjøpt opp av KLP Eiendom, som prioriterte sine pågående, store prosjekter i Lerkendal stadion og det nye politihuset i Trondheim fremfor Melhustorget.

I 2002 ble senteret kjøpt av Lars Sjømo for 20 millioner kroner.

I 2004 ble senteret påbygd og ombygd; byggekostnadene fikk en sluttsum på 60 millioner kroner. Ombyggingen førte til at senteret endret mye av sitt utseende og ble omtrent dobbelt så stort som det var i 1984. Utvidelsen inkluderte også åpningen av en kjelleretasje med to butikker. Den nye inngangen på sørøstre side fungerte raskt som hovedinngang, og det ble bygd en større parkeringsplass der.

Utvidelsen i 2004 førte til doblet omsetning for storsenteret totalt i forhold til året før. Ni nye butikker flyttet inn i kjøpesenteret etter utvidelsen. I tillegg til de nye forretningene (som gjorde sitt til at omsetningen ble doblet), opplevde også de gamle butikkene en omsetningsøkning.

I 2011 hadde senteret 28 butikker, og var dermed blitt til Gauldalenregionens største. Kjøpesenteret var blitt  m² stort, og hadde cirka 350 parkeringsplasser fordelt på nord- og sørsiden av senteret. Senterets kunder kom hovedsakelig fra Melhus, Klæbu, Midtre Gauldal og Skaun, men i tillegg kom en stor del kunder også fra sørlige deler av Trondheim.

I 2008 var senterets totale omsetning på 240 millioner kroner; i 2011 på 256 millioner kroner og i 2012 på 260 millioner kroner.Trønderbladet – Økning for Melhustorget (8.1.2013)

I 2012 planla eierne å utvide senteret med 7000 kvadratmeter, som omfattet både større butikkareal og ny parkeringskjeller.

Den 6. januar 2023 veltet en 60 m høy heisekran som var satt opp i forbindelse med nybygget, og falt over taket på Melhustorget. En kvinne som arbeidet på Falkanger sko i andre etasje omkom. Det var kraftig sørøstlig vind da ulykken skjedde. Senteret måtte stenges etter ulykken, og 300 ansatte ble permittert. 

Høsten 2023 ble det bekreftet at senteret skulle rives.

Per 2023 hadde eierne startet å bygge en ny versjon av Melhustorget med  m² forretningsarealer og 300 boliger. 

 Senterledere 
2003–2008: Ketil Reppe (f. 1956)
2008–2009: Tore Carlson (f. 1970)
2009–2010: Tonje Berge (f. 1980)
2010–?: Geir Samstad (f. 1964)

Referanser

Eksterne lenker


Kategori:Kjøpesentre i Trøndelag
Kategori:Byggverk i Melhus
Kategori:Etableringer i 1984
Kategori:Næringsliv i Melhus